﻿

**Редакцијски пречишћен текст**

На основу члана 9. ст. 1. и 3. Закона о регулисању јавног дуга Републике Србије по основу неисплаћене девизне штедње грађана положене код банака чије је седиште на територији Републике Србије и њиховим филијалама на територијама бивших република СФРЈ („Службeни гласник РСˮ, бр. 108/16 и 113/17) и члана 43. став 1. Закона о Влади („Службени гласник РСˮ, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**ОДЛУКУ**

**о образовању Комисије за израду предлога о утврђивању права на исплату девизне штедње**

"Службени гласник РС", бр. 59 од 31. јула 2018, 33 од 10. маја 2019, 8 од 31. јануара 2020, 11 од 12. фебруара 2021.

1. Овом одлуком образује се Комисија за израду предлога о утврђивању права на исплату девизне штедње (у даљем тексту: Комисија).

Утврђивање права на исплату девизне штедње врши се у поступку који је прописан Законом о регулисању јавног дуга Републике Србије по основу неисплаћене девизне штедње грађана положене код банака чије је седиште на територији Републике Србије и њиховим филијалама на територијама бивших република СФРЈ („Службени гласник РСˮ, бр. 108/16 и 113/17) и Уредбом о поступку за утврђивање права на исплату девизне штедње грађана („Службени гласник РСˮ, бр. 8/17 и 9/18).

2. У поступку за утврђивање права на исплату девизне штедње задаци Комисије су да:

1) разматра пријаве потраживања по основу девизне штедње и предузима потребне активности ради провере тачности података и документације која је достављена уз пријаву потраживања;

2) предлаже Министарству финансија – Управи за јавни дуг дописе странкама, захтеве банкама и сл;

3) утврђује испуњеност услова за признавање права на исплату девизне штедње и висину потраживања, односно права на конверзију штедних улога у амортизационе обвезнице;

4) израђује предлоге аката којима се одлучује у поступку за утврђивање права на исплату девизне штедње;

5) обавља и друге послове који су од значаја за израду предлога о утврђивању права на исплату девизне штедње.

Ради извршавања задатака из става 1. ове тачке, Комисија може предлагати Управи за јавни дуг да за решавање одређених питања која су од значаја за утврђивање права на исплату девизне штедње затражи стручну помоћ надлежних институција.

**3. Влада, на предлог Министарства финансија, именује седам чланова Комисије.\***

\*Службени гласник РС, број 11/2021

**4. За чланове Комисије именују се:\***

**1) Маја Гајић, виши саветник у Управи за јавни дуг, Министарство финансија, председник Комисије;\***

**2) Александра Лазаревић, заменик државног правобраниоца, заменик председника Комисије;\***

**3) Јелица Поповић, виши економиста за послове јавног дуга у Одсеку за послове јавног дуга Сектора за монетарне и девизне операције у Народној банци Србије, члан;\***

**4) Бранислав Аризановић, виши саветник у Секретаријату Министарства финансија, члан;\***

**5) Марија Обрадовић, самостални саветник у Управи за јавни дуг, Министарство финансија, члан;\***

**6) Немања Вуковић, самостални саветник у Управи за јавни дуг, Министарство финансија, члан;\***

**7) Марија Илић, саветник у Управи за јавни дуг, Министарство финансија, члан.\***

\*Службени гласник РС, број 11/2021

5. Стручне и административно-техничке послове за потребе Комисије обављају запослени које ангажује Министарство финансија – Управа за јавни дуг.

6. Начин рада Комисије уређује се пословником о раду, који Комисија доноси у року од 30 дана од дана ступања на снагу ове одлуке.

7. Чланови Комисије примају месечну накнаду за рад у нето износу у висини 80% просечне нето зараде у Републици Србији обрачунате за април 2018. године.

8. Комисија подноси Влади извештаје о свом раду најмање сваких 90 дана.

9. Ова одлука ступа на снагу осмог дана од дана објављивања у „Службеном гласнику Републике Србијеˮ.

05 број 02-7244/2018

У Београду, 30. јула 2018. године

**Влада**

Председник,

**Ана Брнабић,** с.р.